રવિવારે સાંજે પાસ અને કોંગ્રેસ વચ્ચે અનામતના મુદ્દે સહમતિ સધાતા લાગી રહ્યું હતું કે, આગામી ચૂંટણીમાં કોંગ્રેસને પાટીદારોનું સમર્થન મળવાની પૂરી શક્યતા છે. જો કે, રાત્રે કોંગ્રેસના ઉમેદવારોની પ્રથમ યાદી જાહેર થયા બાદ આખું ચિત્ર પલટાઇ ગયું હતું. રવિવારે રાત્રે કેટલાક પાસના સભ્યો તથા દિનેશ બાંભણિયા કોંગ્રેસ પ્રદેશ પ્રમુખ ભરતસિંહ સોલંકીના ઘરે હોબાળો કર્યો હતો. ત્યાર બાદ સોમવારે સવારે દિનેશ બાંભણિયાએ જણાવ્યું હતું કે, તેમના પુત્રના અપહણની ધમકીભર્યો ફોન તેમને આવ્યો હતો. તેમણે જણાવ્યું હતું કે, ધમકીભર્યો ફોન કરનાર વ્યક્તિ ગુજરાતમાં વાત કરી રહ્યો હતો અને તેણે દિનેશના પુત્રને શાળાએથી ઉપાડી જવાની ધમકી આપી હતી. જો કે, તેમણે એ વાત સ્પષ્ટ નહોતી કરી કે આ અંગે તેઓ કોઇ કાયદાકીય પગલા લેનાર છે કે નહીં.